עין איה על שבת ט קג
קג. שוב מה כתיב בה, "לא תרצח, לא תנאף, לא תגנב", קנאה יש ביניכם, יצר הרע יש ביניכם. עומק הרע בהשתפלותו עד לעמקי תהומותיו, בין בכחו השלילי המחריב ומכלה שהוא תוצאת הקנאה, בין בכחו החיובי הבונה ומחדש בנינים רעים ויצירות מזוהמות, הוא נעוץ ביסוד הגבורה העליונה של היצירה, באיתניותה של ההויה, שהיא מראה את כחותיה עד לעמקי הירידות היותר חשכות ושפלות. ואלה הכחות עצמם, בהיותם מסתייגים בסיגיה של החכמה העליונה ומתעכבים ממרוצתם השובבה, הם נעשים לכח פועל נפלא המאגד את כל עומק הרע וכל מחשכי תהומותיו אל כל עומק הרום של הטוב המתנשא מעל להררי אל. והאור הטוב ומקור חיי החיים מתברך על ידי המגעים של הצינורות העליונים והתחתיתיים אלה באלה. הקנאה העזה כמות, המחוללת את הרצח ואת הגניבה, התאוה היצרית הרעה המשובבת את הנפש בזוהמתה בכח היצר הרע הבוער כתנור יוקדת, הן הן עצמן נעשות לכחות מאגדים את כל גודל של עולמי עולמים. ואור החיים האלהיים מחיה את כל המעמקים, ומעלה משם אוצרות חשך ומטמוני מסתרים לחדש פני תבל בחידוש אור נגוהות. "מי יתן טהור מטמא לא אחד". וכח עליון זה של התאגדות כל המוני עולמים, של האחדות החשכה והאורה באגודה אחת, המתרוממת למעלת שלהבתיה המאירה תבל ומלאה, המצהלת כל נשמה בכל מילואה וטובה, אי אפשר לו לצאת מן הכח אל הפועל כ"א ע"י הופעת אור התורה האלהית על יצורי חומר בעלי קנאה ויצה"ר, שהם הם יהיו נושאי החיים המאושרים לכל גדודי מרומים בתועפות שיא כחם הנשמתי העולה מעלה מעלה, מתוך מורדותיו שירד מטה מטה. ולהם ולא לכם אפשר לתורה שתנתן. כלום קנאה יש ביניכם, יצה"ר יש ביניכם.
שבת ט קג